钦定古今图书集成/理学汇编/学行典/第285卷 > 韩诗外传 > 《论谦三则》
## 钦定古今图书集成/理学汇编/学行典/第285卷 > 韩诗外传 > 《论谦三则》

君子有主善之心，而无胜人之色；德足以君天下，而
无骄肆之容；行足以及后世，而不以一言非人之不
善。故曰：君子盛德而卑，虚已以受人；旁行不流，应物
而不穷，虽在下位，民愿戴之。虽欲无尊，得乎哉！《诗》曰：
“彼其之子美如英。”美如英，殊异乎公行。

“吾语子，夫服人之心，高上尊贵，不以骄人；聪明圣知，
不以幽人；勇猛强武，不以侵人；齐给便捷，不以欺诬
人。不能则学，不知则问，虽知必让，然后为知。遇君则
修臣下之义，出乡则修长幼之义；遇长老则修弟子
之义；遇等夷则修朋友之义；遇少而贱者则修告道
宽裕之义。故无不爱也，无不敬也，无与人争也，旷然”
而天地苞万物也。如是则老者安之，少者怀之，朋友
信之。《诗》曰：“惠于朋友，庶民小子。子孙绳绳，万民靡不
承。”

孔子曰：“《易》先《同人》，后《大有》，承之以谦，不亦可乎？故天
道亏盈而益谦，地道变盈而流谦，鬼神害盈而福谦，
人道恶盈而好谦。谦者，抑事而损者也。持盈之道，抑
而损之，此损德之于行也。顺之者吉，逆之者凶。五帝
既没，三王既衰，能行谦德者，其惟周公乎！文王之子，
武王之弟，成王之叔父，假天子之尊位七年，所执贽”
而师见者十人，所还质而友见者十三人，穷巷白屋
之士所先见者四十九人，时进善者百人，宫朝者千
人，谏臣五人，辅臣五人，拂臣六人，载干戈以至于封
侯，而同姓之士百人。孔子曰：“犹以周公为天下赏，则
以同族为众而异族为寡也。故德行宽容而守之以
恭者荣，土地广大而守之以俭者安，位尊禄重而守
之以卑者贵，人众兵强而守之以畏者胜，聪明睿智
而守之以愚者哲，博闻强记而守之以浅者不溢。”此
六者，皆谦德也。《易》曰：“谦，亨，君子有终吉。”能以此终吉
者，君子之道也。贵为天子，富有四海，而德不谦以亡
其身者，桀纣是也，而况众庶乎？夫《易》有一道焉，大足
以治天下，中足以安国家，近足以守身者，其惟谦德
乎！《诗》曰：“汤降不迟，圣敬日跻。”